《三学院二首 其二》
宋代·李鼗

江横水如带，枫落山为屏。高深自天险，豪迈由地灵。

行个古道中，下马坐邮亭。鹤栖必仙家，凤仪岂尧庭。

神仙事恍惚，谁实观超升。孙氏一时杰，父兄俱有声。

将军垂紫髯，阿瞒眼亦青。周郎往视师，不数李与程。

缅怀前哲人，耿耿在心扃。托宿就萧寺，梦还神更清。

作者简介：宋杭州富阳人，字彦渊。徽宗崇宁二年进士，又中大观三年弘词科。宣和初，提举广东市舶，居官廉直。高宗绍兴中，除比部郎，辞秦桧联姻之请。屡拒桧子受学，遂请外，持宪闽部。晚年谓贪与痴已绝，唯嗔未尽去，因榜其室曰“去嗔”。卒年七十七。有《去嗔居士集》。